Gépírókisasszony
Ülsz.
Figyeled azt, amit hallasz és a szavam
villámként cikázik át gyors agyadon
s renddé tömörítve,
ragyogva szikráz ki ujjaid hegyén,
amint vered egyre ezt a zakatoló, ezt az ördögi-keserves
acélzongorát.

Így múlik el a mi életünk.
Szakadatlan munkában, éber figyelemben,
gépek közt,
kerepelve folytonosan,
csunya robotban, bár a fejünkben
fény van és értelem, szivünkben a jóság.
Beszélni se tudsz már arról, ami érdekel,
vagy ami fáj még.
Akárcsak én.

Gondolatom felesége.
Lelkem hitvese.
Gépírókisasszony.
 

Versek